На основу члана 119. став 1. тачка 1) Закона о основама система образовања и васпитања („Сл. гласник РС“, бр. 88/17, 27/18 - др. закони, 10/19, 6/20, 129/21 и 92/23, - даље: Закон) Школски одбор на седници одржаној дана 13.09.2024. године доноси

**ПОСЛОВНИК О РАДУ УЧЕНИЧКОГ ПАРЛАМЕНТА**

**ОСНОВНЕ ШКОЛЕ УЈЕДИЊЕНЕ НАЦИЈЕ**

I Опште одредбе

Члан 1.

Овим Пословником уређује се конституисање, начин рада, сазивање и припремање седница, гласање и одлучивање и сва друга питања од значаја за рад Ученичког парламента Основне школе „Уједињене нације“ у Београду (даље: Парламент).

Члан 2.

Парламент чине по два представника ученика сваког одељења седмог и осмог разреда у школи.

Чланове парламента бирају ученици одељењске заједнице сваке школске године. Чланови парламента бирају председника.

Парламент бира два представника ученика који учествују у раду Школског одбора, без права одлучивања, а у складу са дневним редом који се односи на интересе и питања ученика.

Члан 3.

Ученички парламент организује се ради:

1) давања мишљења и предлога стручним органима, школском одбору, савету родитеља и директору о: правилима понашања у школи, мерама безбедности ученика, годишњем плану рада, школском развојном плану, школском програму, начину уређивања школског простора, избору уџбеника, слободним активностима, учешћу на спортским и другим такмичењима и организацији свих манифестација ученика у школи и ван ње и другим питањима од значаја за њихово образовање;

2) разматрања односа и сарадње ученика и наставника, васпитача или стручног сарадника и атмосфере у школи;

3) обавештавања ученика о питањима од посебног значаја за њихово школовање и о активностима Ученичког парламента;

4) активног учешћа у процесу планирања развоја школе и у самовредновању школе;

5) предлагања чланова стручног Актива за развојно планирање из реда ученика.

Програм рада парламента саставни је део годишњег плана рада школе.

Ученички парламенти школа могу да се удруже у заједницу ученичких парламената.

Члан 4.

Послове из своје надлежности Парламент обавља на седницама, на начин и по поступку прописаним Законом и овим пословником.

Директор установе је обавезан да задужи неставника или стручног сарадника који ће радити са Парламентом као и да обезбеди просторију за одржавање седнице Парламента, као и обављање свих административно-техничких послова у вези са одржавањем седница.

Ученички парламент може да организује и телефонску седницу у случају када је одлучивање о појединим питањима формалне природе, временски ограничено, хитно или ако то налаже тренутна епидемиолошка ситуација.

У случају кад је могуће организовати телефонску седницу, Ученички парламент може организовати и онлајн седницу ако то дозволе техничка средства комуникације.

II Избор чланова Парламента

Члан 5.

У првој наставној недељи сваке школске године, свака одељењска заједница седмог и осмог разреда, тајним гласањем, бира два представника одељења за Парламент.

Члан 6.

Тајно гласање се спроводи тако што ученици у одељењу, на празан гласачки листић исписују два имена, од пет предложених.

Сматрају се изабраним два ученика која су добила највише гласова.

О изабраним члановима Парламента председник одељењске заједнице одмах обавештава педагога школе.

III Конституисање Парламента и сазивање седница

Члан 7.

Прву конститутивну седницу Парламента заказује стручни сарадник - педагог школе, у договору са директором установе, путем књиге обавештења за ученике, најкасније три дана пре дана њеног одржавања.

Конститутивна седница се мора одржати најкасније до 15. септембра текуће школске године.

Члан 8.

На првој конститутивној седници Парламента бира се председник и заменик председника.

Чланови Парламента бирају председника и заменика председника из својих редова.

Избор председника, заменика председника врши се на предлог чланова Парламента, већином гласова од укупног броја чланова.

После избора, председник Парламента преузима вођење прве и свих наредних седница.

Мандат председника и његовог заменика траје једну годину, са могућношћу поновног избора.

Записничар Парламента је педагог школе или наставник задужен за праћење рада Парламента.

Члан 9.

У Парламенту се може формирати више комисија, односно тимова у зависности од потреба школе и интереса ученика.

Свака комисија или тим добија своја задужења у зависности од актуелних потреба школе и временски период за реализациу добијених задужења.

IV Припремање седнице

Члан 10.

На првој седници, педагог школе или наставник задужен за праћење рада Парламента, упознаје све чланове са Пословником о раду Парламента, са правима, обавезама и одговорностима чланова, који након тога доносе Програм рада Парламента.

Члан 11.

Осим конститутивне, све наредне седнице заказује председник Парламента.

Седнице се одржавају према програму рада Парламента, а могу се сазивати по потреби, на захтев директора установе, стручних органа школе, једне трећине чланова Парламента, у ком случају седници обавезно присуствују представници подносиоца захтева за одржавање седнице Парламента.

Послове председника Парламента врши заменик председника, у случају спречености или одсуства председника Парламента.

Члан 12.

Седнице Парламента су јавне и њима присуствују сви чланови Парламента.

У књизи обавештења о заказивању седнице Парламента наводи се место, дан и време одржавања седнице.

Изузетно, уколико то захтева природа питања које се ставља на дневни ред, седница се може заказати по хитном поступку, телефонским путем.

Члан 13.

У припреми седнице и састављању дневног реда, председнику Парламента помаже педагог школе или наставник задужен за рад Парламента.

При састављању предлога дневног реда води се рачуна нарочито о томе да се на седницама разматрају питања која по Закону спадају у надлежност Парламента.

Дневни ред треба да обухвата првенствено она питања која су у време одржавања седнице најактуелнија и најхитнија за рад Парламента и која су у Програму рада Парламента;

Дневни ред не треба бити сувише обиман да би све тачке могле бити обрађене на тој седници.

**V Рад на седницама**

Члан 14.

Председник отвара и води седницу Парламента.

Пре почетка седнице, председник констатује присуство већине чланова Парламента, неопходно за рад и доношење пуноважних одлука.

У случају да не постоји потребна већина, председник одлаже седницу Парламента, највише за три дана.

Записничар води евиденцију о присуству чланова.

Члан 15.

Сваки члан има право да затражи измене или допуне предложеног дневног реда, уз одговарајуће образложење. Парламент одлучује посебно о сваком предлогу за измену или допуну дневног реда.

Члан 16.

Парламент одлуке доноси већином гласова од укупног броја чланова.

Доношење одлуке подразумева да се уз одлуку донесе и закључак којим се утврђује ко треба да изврши одлуку, на који начин и у ком року, а све то се уноси у записник.

Члан 17.

Ако за решење истог питања има више предлога, гласа се за све предлоге. Председник предлоге ставља на гласање оним редом којим су изнети и о сваком предлогу се гласа посебно.

Гласање је јавно. Гласа се на тај начин што се чланови изјашњавају "за" или "против" предлога или се уздржавају од гласања.

Јавно гласање се врши дизањем руке или појединачним позивањем на изјашњавање.

По завршеном гласању, председник утврђује резултат гласања.

VI Одржавање реда на седницама

Члан 18.

Сваки члан има обавезу пристојног понашања и изражавања и нема право да својим понашањем на било који начин ремети ред на седницама.

Председник Парламента има право да одржава ред на седницама и одговоран је за њега.

Члан 19.

Због повреде реда на седницама, могу се изрећи следеће мере:

1. усмена опомена;

2. писмена опомена унета у записник;

3. одузимање речи и

4. удаљавање са седнице и замена члана другим чланом кога узабере одељењска заједница.

Мере утврђене тач. 1, 2. и 3. овог члана изриче председник Парламента, а меру из тачке 4. Парламент, на предлог председника.

Члан 20.

Усмена опомена изриче се члану који својим понашањем на седници нарушава ред и одредбе овог пословника.

Нарушавање реда и одредаба овог Пословника може да буде:

- учешће у дискусији пре добијања речи;

- дискусија о питању које није на дневном реду;

- прекидање другог дискутанта у излагању, добацивање и ометање;

- недолично и непристојно понашање, вређање присутних и сл.

Писмена опомена унета у записник изриче се члану који и после изречене усмене опомене настави да нарушава ред и одредбе овог пословника. Мера одузимања речи изриче се члану који нарушава ред, а већ је два пута био опоменут.

Мера удаљавања са седнице и замена другим чланом изриче се члану који:

- вређа друге чланове или друга присутна лица;

- не поштује изречену меру одузимања речи;

- својим понашањем онемогућава несметано одржавање седнице;

Члан 21.

Мера удаљења са седнице и замена другим чланом може се изрећи и без претходно изречених мера, у случају физичког напада, односно другог сличног поступка којим се угрожава физички или морални интегритет присутних на седници.

Одлука о изрицању ове мере доноси се јавним гласањем и може се изрећи само за седницу на којој је изречена. Члан који је удаљен са седнице, дужан је да одмах напусти седницу.

Лица која присуствују седници, а нису чланови Парламента, могу се због нарушавања реда, после само једне опомене удаљити са седнице.

Члан 22.

Председник Парламента закључује седницу након разматрања свих тачака дневног реда.

Члан 23.

Председник и заменик председника Парламента могу бити разрешени дужности и пре истека мандата, на лични захтев или одлуком Парламента, уколико не заступају интересе ученика, нередовно, немарно и неодговорно врше своју дужност и ако, пред надлежним органима у школи, не заступају ставове, мишљења, одлуке, закључке и предлоге за које се изјаснио Парламент.

У случају из става 1. овог члана, Парламент одмах бира из својих редова другог члана, који ће обављати ту дужност и о томе обавештава директора установе.

Члан 24.

Сваки члан Парламента дужан је да благовремено, објективно и потпуно информише одељењску заједницу о раду Парламента, донетим одлукама, предлозима и мишљењима.

Одељењска заједница може својом одлуком опозвати члана Парламента кога је изабрала и пре истека његовог мандата и ако у Парламенту не заступа интересе ученика одељењске заједнице која га је изабрала, или немарно, неодговорно и нередовно врши своју дужност.

Одлуку о опозиву члана Парламента одељењска заједница доноси већином гласова свих чланова.

На истом састанку одељењске заједнице, бира се, на начин описан у члану 6. овог пословника, нови члан Парламента, о чему се обавештава директор установе и педагог школе или наставник задужен за праћење рада Парламента.

VII Вођење записника

Члан 25.

Записник води педагог школе и обавезно садржи:

- редни број седнице, рачунајући од почетка мандатног периода;

- место, датум и време одржавања;

- име председника и записничара;

- имена присутних и одсутних чланова, уз констатацију да ли је одсуство најављено и оправдано;

- дневни ред

- имена присутних лица која нису чланови Парламента;

- формулацију одлука о којима се гласало, оним редом којим су донете;

- све податке од значаја за правилно доношење одлуке (начин гласања, број гласова "за", "против", број уздржаних и издвојених мишљења);

- изворна и издвојена мишљења, за која поједини чланови изричито траже да уђу у записник;

- потписе председника и записничара.

- деловодни број.

Члан 26.

Измене и допуне записника могу се вршити само приликом његовог усвајања, сагласношћу већине укупног броја чланова Парламента.

Члан 27.

Записник се чува у архиви школе, са записницима осталих органа школе, као документ од трајне вредности.

Члан 28.

О извршавању свих одлука донетих на седницама Парламента стара се педагог школе, наставник задужен за праћење рада Парламента и директор установе.

VIII Завршне одредбе

Члан 29.

Измене и допуне овог Пословника врше се на исти начин и по поступку као и његово доношење.

Члан 30.

Овај Пословник ступа на снагу осмог дана од дана објављивања на огласној табли школе.

Даном ступања на снагу овог Пословника престаје да важи Пословник о раду Ученичког парламента у ОШ „Уједињене нације“ дел. број 0-540/6-21 од 23.11.2021. године.

Пословник је заведен под деловодним бројем 0- -24 од 13.09.2024. године, а објављен је на огласној табли Школе дана 13.09.2024. године.

|  |  |  |
| --- | --- | --- |
| У Београду, 13.09.2024. године |  | Председник Школског одбора |
|  |  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |  | Милан Сретић |